Pleidooi gerig ná jong pa in tref-en-trap sterf | Maroela Media
Alan Smit (28), saam met sy vrou Ashleigh (25) en hulle kinders Alleigh (4) en Axyl (9 maande). Alan is in Maart in 'n tref-en-trapongeluk naby Knysna dood. (Foto: verskaf)
'n Gesin van Plettenbergbaai in die Wes-Kaap het 'n pleidooi gerig aan enigeen met inligting oor die voorval waarin die 28-jarige Alan Smit vroeër vanjaar dood is.
Alan en 'n vriend was op 23 Maart tussen 20:30 en 21:30 op die N2 tussen Sedgefield en Knysna op pad toe hulle klaarblyklik in 'n onderonsie met 'n motoris in 'n ander voertuig betrokke was.
Jamie Smit, Alan se suster, het aan Maroela Media gesê die bestuurder van die betrokke voertuig het glo Alan se motor verbygesteek en toe skielik voor hom gerem. Alan moes óók rem en die bestuurder, Alan en sy vriend het uit hul voertuie geklim.
Volgens Jamie het die persoon daarna terug in sy motor geklim, in trurat met sy oop motordeur vir Alan gestamp, bo-oor hom gery en toe weggejaag.
"Dit was heeltemal sinloos en onnodig," het Jamie gesê.
Die vriend saam met Alan kon nie veel besonderhede van die voertuig onthou nie. "Hy was paniekbevange en het net my broer probeer help," het Jamie gesê.
Volgens haar was die voertuig betrokke moontlik 'n silwer of grys Corsa-bakkie.
'n Gesin van Plettenbergbaai het 'n beroep gedoen op enigeen met inligting oor die tref-en-trapongeluk waarin Alan Smit (28) in Maart dood is. (Foto: Facebook)
Alan, sy vrou, Ashleigh (25), en hul kinders Alleigh (4) en Axyl (9 maande oud) woon in Plettenbergbaai. Alan, 'n loodgieter, het kort vantevore as 'n instandhoudingsbestuurder by 'n hotel op die dorp begin werk. "Hulle het vroeër in Johannesburg gewoon en het Kaap toe getrek om vir die gesin 'n beter lewe te verseker," het Jamie gesê.
"Ashleigh is steeds 'n senuweewrak. Sy het hierdie week teruggekeer werk toe. Sy moet aanhou ter wille van haar kinders en sy doen haar bes," het Jamie gesê.
Die familie het die afgelope week 'n hartroerende pleidooi op Facebook geplaas waarin hulle vra dat enigeen met inligting oor die voorval na vore kom. "Sy familie is platgeslaan deur sy sinlose dood. Tot dusver is niemand nog in hegtenis geneem nie en hierdie is 'n dringende beroep op enigeen wat dalk die voorval gesien het, of wat inligting daaroor het, om na vore te kom," lui die inskrywing.
Enigeen met inligting kan sers. Xolani Petro, die ondersoekbeampte, bel by 044 302 6652.
Die Knysna-polisie het nog nie op Maroela Media se navraag oor die voorval gereageer nie.
In die nuus N2 polisie tref-en-trap
Kan die polisie met hulle vreeslike groot name wat hulle vir hulle eenhede gee nie help of wil hulle nie help?
Die N2 tussen Knysn en George het al talle slgoffers ge-eis. Waarskuwings en versoeke van Provinsiale Owerhede in die Weskaap word blatant ge-ignoreer en dit miskien al lankal tyd dat wets toepassers daar ondersoek word en ook dat die gedrag van "hooligans" summier en dadwerklik aangespreek word.
Ek probeer hard om myself in te hou met die misdadigers wat ons paaie bewandel. Dis moeilik om jou 'dom' te hou en net aan te ry. Ek het 'n kamera (dashcam) wat alreeds bewys het dis die sous werd.
Sekerlik met die regte prosedures en magtigings kan selfoonrekords van die naaste toring(s) gekry word. So kan bepaal word watter selfoonnommers was in daardie area in die betrokke tydgleuf. Dit is laat die aand en meeste mense het 'n selfoon wat by hulle is. Ek glo met tyd en moeite kan daar so minstens vordering gemaak word.
Mense, die oomblik wat jy uit jou voertuig klim is jy die agressor! Enige iets wat dan met jou gebeur terwyl die ander party in hulle motor bly sit, maak van hulle die verdedigende party – en jou die Aggressor.
Wat hier gaan gebeur is dat die persoon wat weggejaag het – 'nood weer' (self defense) gaan pleit, en heel moontlik met die saak gaan wegkom.